
Elektrosmog a zdravie
	Občianske združenie Elektrosmog a zdravie navrhuje, aby pri energetických službách spočívajúcich v rozpočítavaní nákladov na teplo a teplú vodu (vrátane poskytovania meradiel a pomerových rozdeľovačov vykurovacích nákladov a ich odpočtu) obsahoval register energetických služieb, resp. údaje poskytované z neho do monitorovacieho systému, aspoň tieto údaje za každého poskytovateľa a kalendárny rok:

- počet obsluhovaných budov a bytov,
- počet inštalovaných meradiel a pomerových rozdeľovačov, s rozlíšením na zariadenia s diaľkovým a bez diaľkového odpočtu,
- priemerné ceny a poplatky účtované konečným spotrebiteľom, členené podľa položiek: základný poplatok za byt, poplatok za zariadenie (kúpa, prenájom alebo leasing), poplatok za odpočet a poplatok za spracovanie údajov a rozpočítanie,
- informáciu, či používaný systém diaľkového odpočtu je interoperabilný, teda či údaje môže spracovať aj iný poskytovateľ.

Zároveň navrhujeme, aby boli súhrnné a anonymizované výstupy z týchto údajov pravidelne zverejňované.

ODÔVODNENIE

1. Náklady na meranie a rozpočítavanie tepla platia koneční spotrebitelia, teda vlastníci bytov. Poskytovateľa služby však navrhuje správca alebo spoločenstvo vlastníkov. Vlastníci výber síce schvaľujú, v praxi však rozhodujú na základe ponuky predloženej správcom a nemajú možnosť porovnať ju s cenami a podmienkami na trhu. Na tento problém upozornil napríklad nemecký protimonopolný úrad (Bundeskartellamt) vo svojom sektorovom šetrení z roku 2017. Zistil v ňom vysokú koncentráciu trhu, nákladnú zmenu poskytovateľa a relatívne vysoké zisky poskytovateľov.
www.bundeskartellamt.de/SharedDocs/Meldung/EN/Pressemitteilungen/2017/04_05_2017_Sektoruntersuchung%20Submetering.html
Na Slovensku pôsobia viacerí z tých istých poskytovateľov, no štát nemá o cenách a podmienkach týchto služieb žiadne systémové údaje.
Podľa ods. (91) preambuly smernice (EÚ) 2023/1791 majú byť náklady a prínosy všetkých opatrení energetickej efektívnosti vrátane doby návratnosti pre spotrebiteľov úplne transparentné. Smernica zároveň vyžaduje, aby opatrenia energetickej efektívnosti neprehlbovali energetickú chudobu ani existujúce nerovnosti (ods. (23) a (125) preambuly). Ak sa náklady na diaľkový odpočet prenášajú na spotrebiteľov, bez údajov o ich výške štát nemôže overiť, či toto opatrenie neprehlbuje energetickú chudobu najmä u domácností, ktoré už dnes šetria a nemajú rezervy na ďalšie úspory.

2. Podľa smernice (EÚ) 2023/1791 sa povinnosť vybaviť meradlá a pomerové rozdeľovače funkciou diaľkového odpočtu neuplatňuje, ak to nie je nákladovo efektívne. Podľa čl. 3 ods. 5 písm. a) smernice sa pritom pri posudzovaní nákladov a prínosov má prihliadať na celý životný cyklus, systémovú a nákladovú efektívnosť, ako aj na spoločenské a zdravotné hľadiská. Do posúdenia preto musia vstupovať náklady celého systému, nielen cena zariadení. Primerane podľa prílohy X ods. 10 smernice ide najmä o kapitálové náklady na zariadenia a vybavenie, variabilné a fixné prevádzkové náklady (výmena zariadení, prenos a spracovanie údajov, súvisiaca dátová infraštruktúra), náklady na energiu, environmentálne náklady, náklady týkajúce sa zdravia a bezpečnosti a administratívne náklady. Patria sem aj náklady orgánov verejnej moci a poverených subjektov (MH SR, SIEA) vrátane nákladov na zriadenie a prevádzku monitorovacieho systému energetickej efektívnosti a registrov podľa tejto vyhlášky. Bez údajov o týchto skutočných nákladoch nie je možné nákladovú efektívnosť objektívne posúdiť, a to ani na úrovni štátu, ani na úrovni jednotlivých budov.

3. Údaje z diaľkového odpočtu môžu prezrádzať podrobnosti o živote domácnosti, napríklad kedy je byt obývaný. Pri zavádzaní technológií, ktoré vysielajú elektromagnetické žiarenie a môžu mať vplyv na zdravie, súkromie a životné prostredie, by mal mať konečný spotrebiteľ možnosť takúto technológiu odmietnuť bez akejkoľvek sankcie alebo znevýhodnenia a zvoliť si napríklad samoodpočet. Zodpovedá to aj zásade minimalizácie údajov podľa nariadenia (EÚ) 2016/679 (GDPR). 
Nami navrhované údaje v registri (rozlíšenie na zariadenia s diaľkovým a bez diaľkového odpočtu) by ukázali, či a za akých podmienok poskytovatelia túto možnosť skutočne ponúkajú.


Zároveň by sme sa radi aktívne zapojili do ďalšej prípravy tohto právneho predpisu. Prosíme o prizvanie nášho združenia na konzultácie a pracovné stretnutia s odborníkmi.

S pozdravom
Petra Bertová Polovková
za občianske združenie Elektrosmog a zdravie
Táto pripomienka bola odoslaná cez káblové pripojenie
– bez škodlivého žiarenia
– s menšou spotrebou elektriny
– s vyššou bezpečnosťou údajov

